Pranešimas žiniasklaidai

2024 m. lapkričio 12 d.

Vilnius

Vilniaus oro uostas renka 1000 testuotojų – siūlo pirmiems išbandyti naująjį išvykimo terminalą

**Lietuvos gyventojai turi unikalią progą tapti istorinio įvykio dalimi: Vilniaus oro uoste pirmą kartą šalies aviacijos istorijoje vyks masinis naujai pastatyto ir įrengto išvykimo terminalo testavimas. Tam pradedama burti daugiau nei 1 000 savanorių testuotojų komanda. Jų registracija vyksta specialiame puslapyje** [www.testuojamevno.lt](https://www.testuojamevno.lt/) **dalyvauti gali visi pilnamečiai gyventojai. Testuotojai jau sausio mėnesio viduryje pirmieji išbandys terminalą ir jame įdiegtas technologijas, įvertins patogumą ir pateiks savo vertinimus.**

Pasak Lietuvos oro uostų atstovų, 2025 m. sausio 11 d. organizuojamas masinis testavimas yra vienas svarbiausių etapų prieš naujojo terminalo startą ateinantį vasarį.

„Naujasis išvykimo terminalas yra ištisas pažangių technologijų kompleksas, kokio Baltijos šalyse iki šiol nebuvo. Siekiame, kad nuo pirmosios darbo dienos technologijos jame veiktų suderintai, užtikrindamos keleiviams geriausią patirtį. Po daugybės vidinių derinimų ir mažesnės apimties testavimų, pirmą kartą vykdysime ir taip vadinamą masinį testavimą: daugiau negu tūkstantį testuotojų pakviesime pasijusti tarsi tikrais keleiviais, kurie išvyksta iš naujojo terminalo. Testavimas imituos įprastą oro uosto veiklą, o jo dalyviai turės atlikti visus skrydžio registracijos, bagažo atidavimo ir saugumo patikros žingsnius, tik realybėje jie kol kas nesės į orlaivius ir niekur neišskris“, – sako Valdas Stropus, Lietuvos oro uostų Operacijų vadovas.

**Pirmieji išbandys pažangias technologijas**

Lietuvos oro uostų Technologijų vystymo skyriaus vadovas Giedrius Paulikaitis atkreipia dėmesį, kad masinis testavimas atskleis, kaip realiomis darbo sąlygomis tarpusavyje sąveikauja dešimtys įvairių sudėtingų technologijų sistemų – nuo garso pranešimų ir eilių valdymo iki savarankiško bagažo atidavimo, saugumo patikros ir bagažo tikrinimo.

„Tokį testavimą rengiame įvertinę gerąsias tarptautines praktikas. Per šį procesą paaiškės, ar technologijos veikia taip, kaip tikimės, kai į kelis skrydžius vienu metu atvyksta ir registruojasi šimtai keleivių. Atitinkamai mūsų ir išorės partnerių darbuotojai galės pasitikrinti, kaip per pastaruosius mėnesius pasirengė naujo terminalo startui, kaip įgudo valdyti technologijas ir sugeba spręsti nenumatytas situacijas, kurių tikrai kyla ir kils kasdien“, – dėsto G. Paulikaitis.

**Į registraciją veda žaidimas**

Visus norinčius tapti naujojo terminalo testuotojais, Lietuvos oro uostai kviečia apsilankyti specialioje svetainėje [www.testuojamevno.lt](https://www.testuojamevno.lt/) ir žaisti nesudėtingą, bet įtraukiantį žaidimą. Atkakliausieji pilnametystės sulaukę žaidėjai iškart bus pakviesti registruotis ir įtraukti į testuotojų sąrašą iki kol bus surinktas reikiamas jų skaičius. Artėjant masinio testavimo dienai registruoti dalyviai gaus visą reikiamą informaciją. Testavimas vyks kitų metų sausio 11 dieną (šeštadienį), testuotojų bus prašoma iš viso skirti apie 3 valandas savo laiko.

Kiekvienas testuotojas ir testuotoja atvykę į oro uosto naująjį terminalą, užsiregistravę skrydžiui ir atlikę visas įprastas patikros procedūras bei sulaukę kvietimo įlaipinimui, turės užpildyti specialų klausimyną ir įvertinti skirtingus terminalo veikimo aspektus. Visi testavime dalyvavę žmonės iš naujojo terminalo išvyks ne tik su savo įspūdžiais ir unikalia patirtimi, bet ir su dovanomis.

**Planuoja tolesnę plėtrą ir naujoves**

Planuojama, kad naujasis Vilniaus oro uosto išvykimo terminalas visiems keleiviams duris atvers kitų metų vasario 4 dieną. Net 14,4 tūkst. kv. metrų išvykimo terminalas leis dvigubai išauginti keleivių aptarnavimo ir pralaidumo pajėgumus – nuo 1 200 iki 2 400 keleivių per valandą.

„Naujasis išvykimo terminalas mums jau suteikė ypač naudingą patirtį ir pamokų, kurios bus labai vertingos įgyvendinant tolesnę strateginę oro uostų plėtrą Lietuvoje, planuojant kitus terminalų rekonstrukcijų ar plėtros darbus“, – pažymi Lietuvos oro uostų Plėtros departamento vadovas Arnas Dūmanas.

Pirmajame naujojo Vilnius oro uosto išvykimo terminalo aukšte veiks keleivių registracijos erdvė su savitarnos zona, kurioje bus galima savarankiškai registruotis skrydžiui ir priduoti bagažą, taip pat bus įdiegta kitų modernių technologijų. Didesnį patogumą užtikrins didelės bendros viešos erdvės. Antrajame aukšte veiks saugumo patikros zona ir laipinimo į orlaivius vartai Šengeno šalių keleiviams. Su dabartiniu keleivių terminalu naująjį sujungs erdvi galerija, kuri užtikrina komfortišką susisiekimą tarp terminalų.

Daugiau naujienų - [Lietuvos oro uostų svetainėje](https://www.ltou.lt/lt/ziniasklaidai/naujienos-1)

Bendraukime [X](https://twitter.com/LTairports) arba [Linkedin](https://lt.linkedin.com/company/lithuanian-airports)

**Kontaktai žiniasklaidai**

Tadas Vasiliauskas  
Lietuvos oro uostai

Atstovas žiniasklaidai  
+370 697 63 898  
[media@ltou.lt](mailto:media@ltou.lt)